钦定古今图书集成/明伦汇编/官常典/第794卷 > 马讽
## 钦定古今图书集成/明伦汇编/官常典/第794卷 > 马讽

按《金史》本传：“讽字良弼，大兴漷阴人。国初，以燕与宋。
讽游学汴梁，登宣和六年进士第。宗翰克汴京，讽归
朝，复登进士第，调蔚州广灵丞，迁雄州归信令。境有
河曰八尺口，每秋潦涨溢，害民田，讽视地高下疏决
之，其患遂息。召为尚书省令史，除献州刺史。天德初，
改宁州。民有告谋不轨者，株连数十百人，讽察其无”
状，乃究问告者，告者具伏其诬，众懽呼感泣。再迁南
京副留守，入为大理少卿。是时，高祯为御史大夫，素
贵重，绳治无所避，权贵惮其威严，乃以讽及张忠辅
为中丞，欲有以中伤之者。讽、忠辅皆文吏巧法，不能
与祯丝发相假借。祯畏其害己，因诉于海陵。海陵以
祯太祖旧臣，每慰安之。讽改大理卿，岁馀，出为顺天
军节度使。大定二年，复为大理卿，迁刑部尚书，改忠
顺军节度使，致仕，卒。